གཟབ་ནན་ཧུར་སྐྱེདཞེས་པའི་གོ་དོན་ནི་ལོ་ཙཱ་བའི་འཁྲི་འགན་ཁུར་ལེན་གྱི་བསམ་བློའི་ངོས་འཛིན་དང་གཟབ་ནན་ཏན་ཏིག་གི་ལས་ཀའི་རྣམ་འགྱུར་ལ་ཟེར་བ་ཡིན་ཞིང་།དེ་ནི་བྱ་གཞག་ཐམས་ཅད་ལ་འཇུག་པའི་ལས་རིགས་ཀྱི་ཀུན་སྤྱོད་ཀྱང་ཡིན།ལོ་ཙཱའི་ལས་ཀྱི་འཇུག་སྒོར་ཐོག་མ་བསྟན་བའི་དོན་གྱི་གོ་བ་མ་འཆོལ་བར་གཟབ་ནན་དགོས་པའི་ཐབས་ཤེས་གཙོ་བོ་ནི་རྟོགས་དཔྱོད་ཞིབ་འཇུག་ནན་ཏན་བྱེད་དགོས་པ་དེ་ཡིན།དེའི་སྐོར་སྔ་དུས་སྤྱི་ལོ་ལོར་ལོ་ཆེན་མཱ་ཅན་ཀྲུང་གིས་མཛད་པའིལོ་ཙཱའི་སློབ་གླིང་འཛུགས་རྩིས་ཀྱི་བསམ་ཚུལཞེས་པའི་གྲགས་ཅན་གྱི་རྩོམ་ཡིག་དེའི་ནང་བསྒྱུར་བའི་བརྗོད་དོན་ལ་ཞིབ་འཇུག་དཔྱིས་ཕྱིན་པ་བྱེད་དགོས་པའི་ཐོག་མར་སྐད་རིགས་གཉིས་པོའི་བར་ཁྱད་ལ་དབྱེ་ཞིབ་དགོས་པ་དང་།ཐ་སྙད་གང་དེའི་མཚོན་དོན་མི་འདྲ་བའི་གོ་བ་ཆོད་དགོས་ཤིང་།མ་ཡིག་གི་མིང་བརྡའི་ཚིག་སྦྱོར་ཚུལ་དང་།བརྗོད་པ་སྒྲུབ་སྟངས།ཚིག་ཉམས་འདོན་བྱེད་རྒྱན་གྱི་འཇུག་ཚུལ་བཅས་པར་ཞིབ་འཇུག་ནན་ཏན་དགོས།ལྷག་པར་དུ་མ་ཡིག་གི་བརྗོད་པའི་གོང་འོག་གི་ཚིག་གྲོགས་དང་བརྗོད་འདོད་ཀྱི་བློ་སོགས་ལ་བརྟེན་ནས་བརྗོད་པའི་གནས་སྐབས་ཀྱི་མཚོན་དོན་ངེས་ཤེས་འདྲོངས་པ་བྱས་ཐོག་གང་དེས་བསྟན་པའི་བདེན་གྲུབ་ཀྱི་ཡུལ་དེ་དང་འཚམས་པའི་སྐད་དོད་སྦྱར་བ་ཡིན་ན་བརྡ་འགྱུར་གནས་ལ་འཕྲོད་པ་ཡོང་བ་ཡིནཞེས་གསུངས།